„Snívať o minulosti znamená zmeškať prítomnosť,“ síce znie tento výrok otrepane, avšak musíme si priznať, že dokonale vystihuje obsah tohto Br(e)ptu. Dovolím si prezradiť, že pôvodným plánom našej redakcie bolo vydať tematické číslo zamerané na históriu školy a 25 rokov jej života. Avšak udalosti ako októbrový štrajk učiteľov, Retro deň, alebo príprava imatrikulácii, nemohli zostať nespomenuté. Považujeme za vhodné, venovať sa skôr aktuálnejším témam, nad ktorými sa dá zamyslieť a ktoré sa nás týkajú viac ako to, že v roku 1991 vychádzal na škole časopis Mrož. Samozrejme, že aj tieto fakty sú zaujímavé, a aj preto sme článok o histórii GSF nezavrhli. Bez nej by s  istotou neexistoval ani tento školský časopis a my by sme boli žiakmi úplne iných škôl. Môžete sa tak tešiť na článok, ktorý sme jej venovali, a takisto na historické zábery vo fototéme. Na záver dodávame, že v tomto čísle majú premiéru aj nové rubriky a dúfame, že s nimi budete spokojní. A keďže spätná väzba je pre nás veľmi dôležitá, ďalšou zmenou bude možnosť vyjadriť sa ohľadom toho, čo by ste v časopise zmenili a hlavne aké články by ste čítali s radosťou a záujmom. Preto budete môcť dať vaše myšlienky na papier, ktorý bude zavesený na dverách oproti pani zástupkyni, bez problémov môžete kontaktovať aj niektorého člena redakcie. Prajeme vám pohodové jesenné čítanie a veľmi sa tešíme na vaše nápady.

Alžbeta Kyselicová