**Peťo Brezáni - Vo futbale je veľa emócii**

**Peťo Brezáni je 15-ročný chalan, ktorý hráva futbal od svojich štyroch rokov. Nie je to len jeho obľúbený šport, ale venuje sa mu aj profesionálne – preto má na našej škole zariadený individuálny študijný plán. Bežne sa stáva, že na vyučovanie príde uprostred štvrtej hodiny. No napriek tomu sa učí veľmi dobre, školu nefláka** ☺**. Poďme teraz spoločne nazrieť aj do jeho futbalového života.**

**Peťo, ako si sa dostal k futbalu?**

K futbalu som sa dostal tak, že najprv ho začal hrať môj brat. Bolo to pred jedenástimi rokmi v Žiline, a hrám tam doteraz.

**Bola Žilina tvoj jediný klub?**

Áno, som vlastne 100% odchovancom Žiliny.

**Čo ti prináša futbal ako šport?**

Tak, je to hlavne o zábave ☺ Ale vo futbale je aj veľa emócii. Buď tie dobré, keď vyhráš, ale aj smútok a zarmútenie keď naopak, prehráš. Ale to všetko patrí k športu. Stojí to za to.

**Vieme, že si vďaka futbalu aj veľa cestoval. Aké bolo najlepšie miesto, kam si sa vďaka nemu dostal?**

Asi najďalej som bol v Gruzínsku a potom to bol Petrohrad, alebo napríklad Taliansko.

**A ako si tam dopadol?**

V Petrohrade sme skončili druhí, bol som ohodnotený ako najlepší obranca turnaja. Potom v Suchumi, čo je v Gruzínsku sme boli prví, takže sme to vlastne vyhrali.

**Čo považuješ za svoj najväčší úspech?**

Asi to, že som sa dostal do reprezentácie Slovenska do pätnásť rokov. Bolo to ešte minulý rok, ale teraz som bol dlho zranený, tak som dlhšie nehral, no dúfam, že sa ešte do reprezentácie dostanem.

**Kto je tvoj futbalový vzor a prečo?**

Môj futbalový vzor? No na každom poste mám iného ☺ ale teraz hrávam pravého obrancu, takže momentálne je to Daniel Carvajal z Realu Madrid, pretože je pracovitý a hrá veľmi dobre.

**Chcel by si sa futbalu venovať profesionálne aj v budúcnosti?**

Pokiaľ sa mi bude dariť a zranenia sa mi budú vyhýbať, určite by som sa chcel futbalu poctivo venovať aj naďalej.

**Kvôli futbalu máš aj individuálny študijný plán. Koľko tréningov máš za týždeň?**

Šesť tréningov za týždeň plus plaváreň vo štvrtok, kde sa regenerujeme.

**A ako to zvládaš s učením?**

No, je to náročné, pretože väčšinou chodím domov okolo pol siedmej – siedmej večer. Snažím sa čosi poučiť a potom idem spať. ☺

**O koľkej máš tréningy ráno?**

Od ôsmej asi do desiatej, to je v utorok a v stredu. Potom prídem do školy, a zo školy zas na tréning.

**Ešte nám povedz, aký je tvoj obľúbený futbalový tím.**

MŠK Žilina ☺ Zo svetových klubov je to jednoznačne Real Madrid.

**Chcel by si zaň niekedy hrať?**

Je dosť ťažké dostať sa už len do Žiliny. Ak by sa mi darilo, tak by som sa určite rád dostal buď do anglickej alebo španielskej ligy.

**Mávate na zápasoch aj návštevy skautov?**

Tí sa chodia pozerať hlavne na zápasy reprezentácie, napríklad keď sme hrali so Slovinskom, Poľskom alebo Fínskom. Tam ich bolo veľa. Mal som kamaráta, ktorého si ešte ako malého zavolali do Fulhamu (pozn. futbalový klub v juhozápadnej časti Londýna). Jeho otec tam pracoval, tak tam začal hrať.

## Jana Holečková a Mária Koyšová

