**NA ZÁPADE NIČ NOVÉ**

Na GSF som už siedmy rok a o povinnom čítaní som sa veľa napočúvala. No a ako pravý študent som sa na to vždy vykašľala a obsah prečítala na nete alebo pozrela film a tým moje ,,čítanie“ skončilo. Jedného dňa ma moja najlepšia kamarátka začala nahovárať na knihu Na západe nič nové od E. M. Remarquea. Spomenula som si, že je to povinné čítanie a znechutenie na mojej tvári muselo byť jednoznačné. Nakoniec som si ju však vzala a odhodlávala sa otvoriť asi dva týždne. Ale keď som ju už otvorila, užila som si každú sekundu a nejedna pasáž ma rozplakala.

Nedá sa povedať, že príbeh je napísaný práve dynamicky, ale jednoducho opisuje život počas prvej svetovej vojny, politickú situáciu, rodiny, ženy, mužov, hlad, utrpenie, ale hlavne vojenský život. Príbeh je o skupinke ôsmich kamarátov a o ich životnej ceste, u niektorých kratšej, u niektorých dlhšej.

Na prvých stránkach knihy sa nachádzame v barakoch a spolu s rozprávačom Paulom oddychujeme po náročnom desaťtýždňovom výcviku plného šikanovania pod vedením náčelníka Himmelstosa. Neskôr sa presúvame na front kde Paul so svojimi priateľmi aj nepriateľmi zažíva veľmi náročné chvíle, po ktorých odchádza na dovolenku. Doma sa stretáva so svojou chorou matkou a sestrou. Návšteva mu veľmi neprospieva, lebo vie že im nemôže nijak pomôcť a uvedomuje si, že život v barakoch nie je až taký strašný.

Tento príbeh sa má šancu sa zapáčiť každému mladému človekovi. Ja som bola veľkým odporcom literatúry a taktiež vojnovej tematiky. No táto kniha ma dostala. Na západe nič nové ma viackrát prinútilo zamyslieť sa nad tým, ako žijem a aký tento svet bol, aký je a aký bude a čo by som mohla spraviť pre jeho zlepšenie.

Ak si myslíte, že dostať v škole zlú známku je nespravodlivosť tak to ste ešte nečítali knihu z povinného čítania.

Petra Halušková