**Oslava Svätého Františka N°25**

V kalendári nám svieti 4. október a hlási, že meniny dnes slávi František, patrón našej školy, ktorá oslavuje už 25 rokov. Keďže učením by sme zneuctili jeho deň, stretávame sa ráno pred kinom v konzumnom centre, ktoré zdobí Hlinkovo námestie. Hladoši si ešte kupujú nejaké jedlo a my ostatní zapĺňame miesta v sále, zhasínajú svetlá a film začína. Pre jedného hodina a pol nudy a pre druhého zas radosť z pozerania na zábery života v lese. Silná myšlienka o tom ako bezcitne ničíme našu planétu ukončuje kultúrny program a presúvame sa do školy.

Samozrejme, sme zvedaví ako hodnotia toto umelecké dielo študenti. Sextáni odpovedajú*: „Malo to myšlienku, bolo to pekne natočené, ale to bolo asi všetko. Bolo by fajn, keby sme si mohli vybrať sami z viacerých filmov z aktuálnej ponuky a iného žánru.“*

Monika (príma): *„Film bol pekný, aj keď bol dokumentárny.“*

Lukáš, Jaro, Jakub (kvarta): *„Film sa nám viac páčil ako nie. Nabudúce by sme šli radšej na komédiu.“*

Betka(1.B): *„Mohlo to byť kratšie, ale ináč zaujímavo a dobre spracované. Bolo to také živé aj zvuk bol dobrý, ale nabudúce radšej nie dokument. „*

Húfne vchádzame do školskej kaplnky. Na chóre je už uvelebených zopár absolventov a vpredu sú nastúpení hudobníci, bez ktorých by školská omša nebola ono. Zazvoní zvonec a začína hrať úvodná pieseň. Pán biskup sa nedostavil. Adekvátnu náhradu však poskytuje pán vikár, ktorý nám pripomína ako máme narábať s tým, čo do nás táto škola zasiala. Po prijímaní nasleduje poďakovanie a keď mizne posledný miništrant v sakristii, končí sa náš dnešný program.

A čo svätý František? Bol by so svojou oslavou spokojný? Určite by ocenil film, keďže je patrónom ochrany prírody a omša by sa mu určite páčila tiež. Sme mu za dnešný voľný deň vďační a dúfame, že nabudúce nám dopraje kratší zástup na obed a počas nasledujúcich dní plných úmorného štúdia bude za nás orodovať.

Alžbeta Kyselicová