**KOŽAZ:** ***p.uč. Strachota „Septimánov som sa obával.“***

Ako tomu býva každú jeseň, aj koncom tohto septembra sa tretí ročník - teda 3.A a Septima, zúčastnili kurzu ochrany života a zdravia. Časť z nás hneď v prvý deň potešil a iných zas potrápil šesť kilometrový orientačný beh (a.k.a. zrýchlený presun) s výhľadom na Vysoké Tatry. Učitelia si pre nás pripravili výstižné prezentácie, či skôr videá o podaní prvej pomoci, ale aj o tom, ako prežiť v neľútostnej prírode. Vďakabohu sme si žiadnu z týchto činností nemuseli vyskúšať na vlastnej koži pri túre na Zamkovského chatu a ani aktivitách ako streľba zo vzduchovky, hod granátom, či nočný pochod. S tým čo sa na KOŽAZE najviac páčilo, alebo nepáčilo sa však už podelia jeho účastníci:

**p.uč. Strachota** - Páčilo sa mi, že žiaci nebreptali a bol som spokojný. Obával som sa septimánov, ale boli aktívni, dokonca jedno ich družstvo vyhralo. Síce sa pani domáca sťažovala, že v noci vyrušovali...

**sr. Lenka** - Ale čo oči nevidia, to srdce nebolí (reakcia na p. uč. Strachotu). Páčilo sa mi, že sme boli dobrá partia a na žiakoch bolo pri aktivitách vidno nadšenie.

**Barča**  (Septima) - Páčilo sa mi skoro všetko, ubytovanie bolo pekné, mali sme aj veľa voľného času a program nebol tak natlačený na sebe. Páčilo sa mi osobne aj to, že sme boli obidve triedy spolu, malo to svoje výhody a mohli sme súťažiť vo viac početných družstvách. Ja som bola namotivovaná na všetko a nakoniec aj moja skupinka vyhrala, takže sa nesťažujem. Ešte sa mi páčilo keď sme strieľali zo vzduchovky, hrali futbal a nočná obloha mala svoje čaro. Jediné, čo by som vytkla, je jedlo. Porcie boli malé a mne nie moc po chuti, ale tak čo. Ozaj, bola som rada, že sme boli všetky baby z triedy na jednej izbe.

**Rudy** (3.A) - Tak najviac sa mi páčilo, že to neboli len suché prechádzky, ale bolo tam veľa skupinkových súťaží, čo nás motivovalo a vždy to bola veľká sranda. Plus že sme tam neboli jediná trieda, ale boli sme aj so septimou, čiže sme mohli bližšie spoznať aj ľudí z ich triedy. A nepáčila sa mi jedine večierka.

Alžbeta Kyselicová