***Zdvihni zadok a skultúrni sa*** *(názov rubriky)*

**Teplé a dlhé dni nás pobozkali na rozlúčku a jesenné počasie nás čoraz viac núti schovať sa niekde vnútri. Predstavujeme vám pár podujatí, na ktorých sa najbližší mesiac určite oplatí zohriať.**

**Hudba**

**Balkan Bashavel**

**Kedy** 11. november 2016

**Kde** Klub Kolečko

**Cena** 5€

DJské duo MALALATA svojimi balkan beats s trochou mexickej cumbie a reggae roztancuje nejedno drevo. Navyše si pozývajú aj DJ Dr. Tesla, DJ Hrajnoha a dokonca aj  saxofonistu Serious Sax.

**Chiki liki tu-a - 3x4=13 TOUR**

**Kedy** 12. november 2016

**Kde** Smer music bar

**Cena** 7€

Pri príležitosti vydania kompilačného albumu 3x4= 13 sa kapela vydáva na turné po Česku a Slovensku, v rámci ktorého sa zastaví aj v Žiline. Nemusíte sa obávať neslano-nemastného alternatívneho koncertu, títo „východňari“ vás dokážu zabaviť svojimi textami z bežného života aj bez toho, aby ste poznali čo len jeden z nich. Takisto majú za sebou vystúpenia na prestížnych festivaloch ako sú Sziget, Rock for People či Colours of Ostrava, takže aj vďaka show sa do koncertu určite oplatí investovať.

**Tomáš Klus - Recyklus**

**Kedy** 17. november 2016

**Kde** Event House Žilina

**Cena** 20€

Vystúpenie českého pesničkára bude pravdepodobne najmasovejšou kultúrnou udalosťou tohto mesiaca. Turné sa nevolá RecyKlus len preto, že ukrýva spevákovo priezvisko. Dôvodom je možnosť pre fanúšikov hlasovať na stránke recyklus.cz za piesne, ktoré by radi počuli na koncerte. 12 najžiadanejších potom spevák „zrecykluje,“ a na vystúpení odznejú v trochu inej podobe.

**Kino**

**Doctor Strange**

**V kinách od 3. novembra**

V tejto marvelovke vás čaká príbeh Stepheana Strangea, šikovného neurochirurga, ktorý po dopravnej nehode nemôže naďalej vykonávať svoje povolanie. Vydáva sa tak na miesto známe ako Kamar-Taj. Kláštor však neslúži len na uzdravovanie, ale zároveň bojuje proti temným silám. Pred doktorom Strangeom stojí otázka, či bude brániť svet svojimi novými magickými schopnosťami alebo sa vráti naspäť do bežného života.

**Snowden**

**V kinách od 10. novembra**

Edward Snowden ako jeden zo zamestnancov Národnej bezpečnostnej agentúry pred tromi rokmi odhalil a za pomoci novinárov zverejnil zaznamenávanie súkromnej komunikácie americkou vládou. Pri tomto životopisnom filme sa určite nudiť nebudete a pravdepodobne si aj položíte otázku, či súkromie nie je už len absurdný pojem.

**Fantastické zvery a ich výskyt**

**V kinách od 18. novembra**

Spracovať učebnicu ako napínavý fantasy film? Vo svete Harryho Pottera je aj to možné. Eddie Redmayne (Teória všetkého, Dánske dievča) ako Newt Scamander, zoológ a autor učebnice, z ktorej sa učil aj samotný Harry, prichádza do Londýna s kufrom plným bájnych tvorov. Keď sa však niektorým z nich podarí uniknúť, o akciu bude zaručene postarané.

**Minifestivaly a iné podujatia**

**Ekotopfilm**

**Kedy** 10.-11. november 2016

**Kde** OC Mirage

**Vstup voľný**

Keďže aj naša škola je pomenovaná po svätom Františkovi, ktorý, ako vieme, bol veľmi spätý s prírodou, príde nám vhodné upriamiť vašu pozornosť na tento malý filmový festival. Aj keď budú premietnuté filmy poväčšine dokumentárne, snažia sa byť čo najzrozumiteľnejšie a najatraktívnejšie aj pre bežného človeka. Program si môžete pozrieť na facebookovej udalosti Žilina – Filmový festival Ekotopfilm.

**Cestovateľský festival Cestou necestou**

**Kedy** 17.- 19. november

**Kde** Stanica Žilina-Záriečie

**Cena** 5-12 €

Od Álp, cez Rwandu, až po Filipíny či Peru. Nielen to ponúka trojdňový cestovateľský festival nabitý prezentáciami z rôznych kútov sveta. Odporúčame hlavne piatkovú prezentáciu o 18:00, kde úžasný týpek a absolvent našej školy, Matej Žiak, predstaví svoje dvojtýždňové splavovanie rumunských močiarov, a to s  dvoma malými deťmi. Po nej nasleduje takisto atraktívna prezentácia cestovateľky, ktorá sa vydala na dobrodružnú cestu z Mongolska naspäť do domoviny, avšak na starej Lade. Celý bohatý program si môžete pozrieť aj na Facebooku (udalosť *Cestovateľský festival Cestou necestou v Žiline*), alebo na stránke stanica.sk.

**Literárne soirée**

**Kedy** 22. november 2016, 19:00

**Kde** Klub Kolečko

**Vstup voľný**

Toto kultúrne podujatie sa stretlo s pozitívnymi ohlasmi aj od tých, ktorí nie sú veľkí priaznivci literatúry. Prózy, básne, či dokonca scenáre ku krátkym scénkam môže posielať každý. Najlepšie z nich sú prečítané, alebo aj zahrané umelecky nadanými ľuďmi. K tomu všetkému je akcia sprevádzaná hudbou a pokiaľ by vás ani to neoslovilo, určite si na bare vyberiete niečo, čo spríjemní váš večer.

**Vianočný Malý trh v Novej synagóge**

**Kedy** 3.-4. December 2016

Načo by ste sa trepali do Viedne na vianočné trhy, keď originálne a navyše aj ručne vyrobené darčeky môžete kúpiť aj v priestoroch našej žilinskej synagógy. Navyše tak podporíte lokálnych výrobcov a okrem tradičných darčekov ako sú šperky, kozmetika či knihy tu zoženiete napríklad aj rôznofarebné ponožky alebo čičmiansky obojok pre vášho štvornohého miláčika.

Alžbeta Kyselicová