# Strachota: „Povolanie učiteľa nie je atraktívne pre kvalitných ľudí.“ Minek: „Učenie by malo baviť učiteľov aj študentov.“ Kykloš: „Veľký problém sú učebnice.“

*Štyria naši učitelia sa počas septembra a októbra aktívne zúčastnili stupňovacieho štrajku. Troch z nich sme cez veľkú prestávku vytiahli zo zborovne a spytovali sme sa ich na štrajk, školský systém a problémy v ňom.*

*Čo bolo pre vás hlavnou motiváciou zúčastniť sa štrajku?*

**Minek**  
Pre mňa osobne to bolo vedomie, že chcem, aby moje deti fungovali v lepších školských podmienkach, lebo vidím, že doma ich učenie baví - tam ma s tým prenasledujú, my sa doma hrávame na školu. Som presvedčený, že keď prídu do školy, tak im ten systém zabije ich radosť z učenia. A to znamená: treba vytvoriť také podmienky školstva, aby to učenie bavilo učiteľov, aby to učenie bavilo deti. A keď si zachovajú túto radosť, to je super vec pre celý život.

**Strachota**Môj hlavný motív je, aby sa zvýšili *podstatne* učiteľom výplaty, čo im v tejto spoločnosti zabezpečí uznanie a autoritu. A s tým potom aj súvisí iný pohľad spoločnosti na učiteľstvo. A tí, čo rozprávajú také manipulatívne výroky ako pán Kažimír, že „my keď zvýšime učiteľom platy, tak sa kvalita nezvýši“, no áno, keby nám teraz zvýšili plat o 1000€, na kvalite vyučovania by sme to asi hneď necítili, to je zmena systémová, ktorej ovocie by prišlo až o niekoľko rokov. Podstata tejto systémovej zmeny, zvýšenie platov, je zatraktívniť učiteľské povolanie pre kvalitných ľudí. Kvalitou myslím schopnosti človeka potrebné na to, aby mohol byť kvalitným učiteľom.

**Kykloš**Aj môj hlavný motív bolo zvýšenie platu. Zoberte si, že vyštudovaný človek, keď nastúpi do školstva zarába nejakých 480€ a človek, ktorý pracuje v nejakom inom odvetví má o dosť vyšší príjem. Je to veľký platový rozdiel.

**Strachota**Budem sa snažiť kratšie.

**Minek**Ešte mi napadla jedna vec: príčina prečo som išiel do štrajku alebo prečo je štrajk dôležitý je, že s touto vládnou garnitúrou sa *nedá jednať slušne*. Oni absolútne bez ostychu verejne klamú ohľadom školstva. To znamená, jednoduchšie by bolo s nimi si sadnúť, dohodnúť nejaké podmienky. Ale toto oni nerobia, klamú, takže jediný spôsob, ako sa to dá, je na nich vytvoriť verejný tlak.

*Kde vidíte hlavné nedostatky v školstve, čo vám ako učiteľom najviac prekáža a kde vidíte riešenia?*

**Strachota**Znova to súvisí s tým, čo som hovoril, s tým, že samotné povolanie učiteľa nie je pre kvalitných ľudí alebo teda študentov atraktívne. S tým súvisí aj to, že nie je moc motivácia mladých ľudí študovať odbory, ktoré im nezabezpečia v budúcnosti adekvátne ohodnotenie. Evidentný je záujem o lekárske fakulty (príp. informatiku) lebo študenti vedia, že v dnešnej dobe lekári celkom slušne zarábajú a je to povolanie, ktoré je uznávané v spoločnosti. Ale motivácia študovať a vážiť si samotné školstvo/učiteľa tu chýba, to je evidentné. Jednoducho, tá nedôvera verejnosti v celý vzdelávací systém je tu, je v podvedomí. Ja to vidím napríklad z vyjadrení, keď čítam fóra, že väčšina ľudí nemá veľmi veľkú dôveru v kvalitu školstva. A podľa mňa aj samotní žiaci, keby sme urobili na našej škole nejakú besedu, by sa kriticky vyjadrovali k úrovni nielen našej školy, ale celého školstva. Ale toto zase súvisí s tým názorom spoločnosti - že jednoducho je to neplatené, neatraktívne a robia to ľudia, ktorí už nič iné robiť nemohli, tak išli učiť. To je veľmi škodlivý názor.

*Ja som pôvodne tú otázku myslel trocha inak. V školstve ako vo vzdelávacom systéme.*

**Strachota**Jaj, tak hej, dobre, tak toto potom vymažeš.  
Skúsim krátko; strašne dlho rozprávam.  
Dobre, poviem to takto: kvalita školstva, hlavne to, že my sme nič nové nezmenili. Tak, ako sa učíme teraz, takým štýlom som sa učil aj ja a myslím si, že aj starší ľudia ako ja. To znamená, že je to zastaraný spôsob, a - *toto* je podstatné (to je jedna veta) – my vytvárame nie ľudí pre prax, ale cieľ školstva je vytvoriť chodiaci lexikón, a to je omyl. Chodiaci lexikón nie je pre prax použiteľný.

**Minek**Tiež (ukáže na Strachotu) nekvalitné vyučovanie a za to nekvalitné vyučovanie považujem to, že učiteľ príde, nadiktuje poznámky, žiaci si napíšu poznámky a vyžaduje sa od nich, aby len zopakovali tie poznámky. To je celé zle.

**Kykloš**Ja to zas vezmem z iného hľadiska. Čo sa týka vzdelávania a získavania kreditov, tak tam vidím nedostatky. Na to, aby sa učiteľovi zvýšil plat o pár percent musí absolvovať školenia, za ktoré získava kredity. Ak získa určitý počet, napíše atestačnú prácu a obháji ju, zvýši sa mu plat. Na to, aby absolvoval vzdelávania sa musí na nejaké prihlásiť. Ponuka je veľká, no odozva malá, prípadne žiadna. Pri niektorých prípadoch sa stáva, že školenie trvá nadmieru dlho (sú prípady, že aj 2,5 roka). Napríklad pred štyrmi rokmi som sa prihlásil na snowboardingový kurz a doteraz sa mi neozvali. Nedozvedel som sa, či sa kurz otvára, či sa zrušil pre malý záujem, alebo pre niečo podobné. Teda ak učiteľ chce získať kredity a mať istotu, že kurz otvoria a dokončí ho, musí si zaň zaplatiť a často i dochádzať na vlastné náklady desiatky kilometrov.

*Máte nejaké návrhy na zmenu?*

**Minek**Takže, *tri* návrhy: Prvý návrh – zvýšiť výrazne výplaty učiteľom. Stane sa to tak atraktívne povolanie pre mladých. Docielime tým, aby do školstva išli najkreatívnejší, najšikovnejší ľudia, nie druhá-tretia kategória. Po druhé, podmienky na škole. Keď je v triede 30 ľudí, je to zlé, ťažko sa učí. Pätnásť ľudí maximum. Tretí návrh – učiteľ by nemal byť zaťažovaný všelijakými bočnými aktivitami ako ospravedlnenky, zbieranie peňazí atď. Mal by sa zamerať na vlastné učenie, aby mal na to priestor. Nech toto robia nejakí úradníci, ktorí majú na starosti takéto veci.

**Strachota**  
Priame opatrenia: podstatné zvýšenie platov učiteľom, školám dať viac právomocí, hlavne teda vo vzťahu ku žiakom a rodičom. To znamená – aby školy mali právomoc ukladať *blokové pokuty* za správanie žiakov. Takže žiak by nedostal pokarhanie, alebo by aj dostal, ale jeden z trestov by bol, že pedagogická rada by schválila túto pokutu, potom by poslala rodičom šek, ktorý by museli zaplatiť. Tretia vec – peniaze. Celkovo na systém, aby mali školy viac peňazí na svoje vybavenie, aby do školy chodili kvalitní ľudia, potom budú mať aj dostatok materiálneho vybavenia a nebudú musieť riešiť disciplinárne problémy na školách, také, ako teraz musia. Nám sa to zdá možno pritiahnuté za vlasy, ale učitelia z Petržalky by vedeli, o čom hovorím.

**Kykloš**Ja zas do iného súdka načriem. Veľký problém je s učebnicami. Ako učitelia často musíme zháňať dané učivo z rozličnej literatúry. Učebnice nie sú tak dobre spracované, aby sa dalo učiť len z jednej. Takže veľký problém učebníc je, že tie učebnice, ktoré nie sú až tak kvalitné ani pre učiteľov, ani pre žiakov, sú v podstate zadarmo a tie, čo sú ako tak dobré, tak tie si musíme potom dokupovať A tak aj samotní žiaci.

*Aby bolo jasno, toto všetko, čo ste tu teraz hovorili, sa týka len stredných škôl?*

**Kykloš**  
Ale aj základných.

**Strachota**No, ja rozprávam dosť všeobecne.

**Minek**  
Ale prioritne to hovoríme z tej našej pozície našich skúseností.

*Ako zatiaľ vidíte priebeh a budúcnosť štrajku?*

**Minek**  
Momentálne tento štrajk vidím tak, že to už skončí. A tá účasť bola taktiež malá, nič výrazné to nebolo. Osobne by som vyskúšal urobiť jednodňový generálny štrajk a nie niečo dlhodobé a  v prvom rade treba zmotivovať učiteľov, aby sme sa do toho zapojili viacerí. Toto bude mať zmysel. Také percento, aké sme videli, v podstate nevytvorí žiaden tlak. Bola to len taká malá lastovička, ktorá ten nátlak na vládnu garnitúru nevytvorí. Takže niekedy na budúci rok jednodňový generálny štrajk, dovtedy skôr spraviť ten marketing a zmotivovať učiteľov, aby tentoraz šli.

**Strachota**No, ja budem teraz veľmi tvrdý. Ešte keď som učil na základnej škole, učiteľky poobede doučovali žiakov. Tým, ktoré doučovali zadarmo a nie za peniaze, chodilo najmenej žiakov. Ja si neviem predstaviť, že nejaký remeselník by vyhlásil „ja teraz idem robiť zadarmo!“ a nikto by neprišiel. O čom by to svedčilo? Že o jeho prácu *nikto nemá záujem*.  
Takže, teraz pozor – učiteľ, ktorý sa nezapojí do štrajku a povie, že všetko je v poriadku, sa sám takto ocenil, sám sa na seba díva tak, že jeho práca asi nemá až takú hodnotu. Alebo mu to nedochádza.

**Kykloš**Tiež sa pripájam k tomu, ako povedal pán učiteľ Minek, že tlak bol menší. *Ale* pozitívu vidím v tom, že učitelia sa dali dokopy a ozvali sa, takže sa zdá, že im na týchto veciach ešte stále záleží.

**Strachota**Prepáč, ja som nedokončil.

**Kykloš**Prepáč.

**Strachota**To podstatné je to (to som zabudol uzavrieť), že si myslím, že to zakape, tá iniciatíva. Pretože toto je presne *obraz*, akí ľudia sú v školstve, väčšina ľudí v školstve – vystrašení a sú šťastní, že majú aspoň tých pár eur a tú istotu a chcú si v teplúčku čičíkať, hej, a počkať si do dôchodku. A takto nemôžeme dosiahnuť kvalitu. Preto títo ľudia ani nemajú motiváciu štrajkovať, lebo sa boja, že sa na nich príde, že si ich niekto všimne. To sú ľudia, ktorí nemajú odvahu. Podľa mňa. Nech sa dívajú na to, ako chcú.

*Ako by vás mohli študenti podporiť?*

-ticho, všetci úporne rozmýšľajú-  
-po chvíli-

**Minek**  
Vieš ako? Ale, neviem si to predstaviť. Jedna vec mi napadá. Môžem?

*Áno.*

**Minek**Aby žiaci vyžadovali *kvalitu* od učiteľa. A nebáli sa ozývať. Aby aj z nich vychádzala iniciatíva a nejaký tlak, že sú nespokojní. Lebo ak sú žiaci a rodičia spokojní, tak my si potom vymýšľame imaginárny problém a hráme sa na tu na niečo. Ale ak je to naozaj problém a rodičia sú nespokojní s výučbou a žiaci sú nespokojní s výučbou, treba sa ozvať. O tom je demokracia, vyjadrovať sa vo verejnom priestore, nebyť vystrašený a hovoriť. To platí aj pre žiakov. U nás by to začal byť problém, o ktorom sa hovorí - super. Ozývať sa, nebyť ticho, tie sťažnosti si nenechávať na súkromné nadávanie poza chrbát, ale hovoriť otvorene, *priamo*.

**Strachota**No, myslím, že žiaci to môžu vyjadriť tak, ako povedal pán Minek – pri komunikácii, či už v osobnom rozhovore, cez sociálne siete, vyjadrovaním svojho názoru na kadejakých fórach. Tých učiteľov, čo sa do štrajku zapoja môžu podporovať tým, že im ukážu, že si ich vážia. Neviem si moc predstaviť, ako by žiaci chodili s transparentmi, alebo by nosili nejaké stužky, ale aj tak sa dá, je veľa foriem. Napríklad ma veľmi deprimuje, keď na tých fórach čítam veľa negatívnych vyjadrení na učiteľov a každé jedno pozitívne vyjadrenie na margo učiteľa ma osvieži. Takže úplne by stačilo, keby som videl nejakú morálnu podporu zo strany žiakov.

**Kykloš**  
Ja si myslím, že žiaci by mali hľadať pravdu, aby sa pýtali priamo, že prečo štrajkujeme a ako to celé je?, aby sa pýtali konkrétnych ľudí, nie tých nezainteresovaných, ktorí hovoria veci ako „však majú kopec prázdnin/majú kopec dovolenky“ a podobné výroky, ktoré sa potom šíria, ale aby sa priamo pýtali, aby boli v obraze, ako to v školstve funguje, ako to vnímajú ich učitelia, a potom to šírili. Aby si nejako utriedili myšlienky, a potom to posúvali ďalej. Myšlienky od konkrétnych učiteľov.

*Na záver rozhovoru sa všetci traja páni učitelia zhodli, že by sme mali spraviť rozhovor s neštrajkujúcimi učiteľmi, aby sa vyvážila jednostrannosť názorov (ako povedal* ***p. uč. Minek***„... však vy ste o*bjektívni žurnalisti*...“).